Na osnovu člana 52., člana 53. stav (1) i člana 56. stav (3) Zakona o zaštiti okoliša (Službene novine Federacije BiH, broj 12/21, Vlada Federacije Bosne i Hercegovine, na ----- sjednici održanoj --------- 2023. godine, donosi

**UREDBU**

**O STRATEŠKOJ PROCJENI UTICAJA STRATEGIJE, PLANA ILI PROGRAMA NA OKOLIŠ I OBIMU, SADRŽAJU I OCJENI STRATEŠKE STUDIJE**

**POGLAVLJE I – OPĆE ODREDBE**

**Član 1.**

**(Predmet Uredbe)**

1. Ovom uredbom uređuje se: strateška procjena strategije, plana i programa na okoliš (u daljem tekstu: strateška procjena), i provođenje te procjene (kriteriji za utvrđivanje mogućeg znatnog uticaja strategije, plana i programa na okoliš, strateška procjena, predmet i postupak provođenja strateške procjene), strateška studija, sadržaj, izrada i ocjena te studije (strateška studija i izbor nosioca izrade studije, sadržaj strateške studije i ocjena strateške studije), pribavljanje mišljenja i konsultacije u postupku strateške procjene, pribavljanje mišljenja na zahtjev drugog entiteta, Brčko distrikta BiH i druge države u postupku strateške procjene, te nadzor nad provođenjem ove uredbe.
2. Ovom uredbom preuzimaju se odredbe Direktive 2001/42/EZ Evropskog parlamenta i Vijeća od 27.06.2001. godine o procjeni uticaja određenih planova i programa na okoliš (SL L197, 21.07.2001).
3. Gramatički izrazi upotrijebljeni u ovoj uredbi za označavanje muškog ili ženskog roda podrazumijevaju oba roda.

**Član 2.**

**(Propisi za izradu i provođenje strateške procjene i strateške studije)**

Izrada i provođenje strateške procjene i strateške studije vrši se u skladu sa odredbama čl. 48. do 63. Zakona o zaštiti okoliša (u daljem tekstu: Zakon), odredbama ove uredbe i drugim propisima koji su navedeni u ovoj uredbi.

**Član 3.**

**(Pojmovi i definicije)**

1. U smislu ove uredbe, pojedini pojmovi imaju sljedeće značenje:
2. **ekološka mreža** – je koherentna evropska ekološka mreža sastavljena od područja u kojima se nalaze prirodni stanišni tipovi i staništa divljih vrsta, a omogućuje održavanje određenih prirodnih stanišnih tipova i staništa vrsta ili, kad je to potrebno, njihov povrat u povoljno stanje očuvanosti u njihovom prirodnom području rasprostranjenosti;
3. **glavna ocjena prihvatljivosti strategije, plana i programa** – je postupak u okviru kojeg se razmatra uticaj strategije, plana i programa na integritet područja ekološke mreže s obzirom na strukturu i funkciju područja ekološke mreže i ciljeve njegova očuvanja, te se predlažu mjere ublažavanja utvrđenih štetnih uticaja;
4. **nadležno ministarstvo** – Federalno ministarstvo okoliša i turizma (u daljem tekstu: Federalno ministarstvo) ili kantonalno ministarstvo nadležno za okoliš (u daljem tekstu: kantonalno ministarstvo);
5. **nosioc izrade strateške studije** – je pravno lice kojem federalni ministar okoliša i turizma daje ovlaštenje za vršenje poslova na izradi strateške studije o procjeni uticaja strategije, plana i programa na okoliš;
6. **nosioc izrade strategije, plana i programa** – je pravno lice koje izrađuje strategiju, plan i program;
7. **nosioc pripreme strategije, plana i programa** – je organ nadležan za pripremu strategije, plana i programa;
8. **strateška procjena (strateška procjena uticaja strategije, plana i programa na okoliš)** – provodi se u postupku u kojem se procjenjuju mogući znatni uticaji na okoliš koji mogu nastati provođenjem strategije, plana i programa, a podrazumijeva donošenje odluke o provođenju strateške procjene, pripremu strateške studije, provođenje postupka konsultacija i učešća u odlučivanju zainteresovanih organa i organizacija, javnosti, drugog entiteta, Brčko distrikta BiH i druge države, uzimanje u obzir rezultatastrateške studije i konsultacija u postupku odlučivanja o određenoj strategiji, planu i programu, kao i pružanje informacija o donesenim odlukama;
9. **zainteresovani organi i organizacije** – su organi javne uprave koji mogu biti zainteresovani za planiranu strategiju, plan i program, odnosno procjenu njihovog uticaja na okoliš, javne institucije i organizacije iz oblasti zaštite okoliša, prirode, kulturno-historijskog i prirodnog naslijeđa, zaštite zdravlja ljudi i sl.
10. Ostali pojmovi koji se koriste u ovoj uredbi imaju jednako značenje kao pojmovi koji se koriste u Zakonu.

**Član 4.**

**(Nadležnost)**

1. Stratešku procjenu provodi nosioc pripreme strategije, plana i programa, u saradnji sa nadležnim ministarstvom.
2. Za strategiju, plan i program koji se donosi na nivou Federacije BiH, a za koji se treba provesti postupak strateške procjene,nadležno je Federalno ministarstvo, dok za strategiju, plan i program koji se donosi na nivou kantona, općine ili grada, nadležno je kantonalno ministarstvo.
3. Iznimno od stava (2) ovog člana, u slučaju kada je za strategiju, plan i program iz oblasti zaštite okoliša nosioc pripreme kantonalno ministarstvo, nadležno je Federalno ministarstvo.

**POGLAVLJE II – STRATEŠKA PROCJENA I PROVOĐENJE TE PROCJENE**

**Odjeljak A. Strateška procjena i njen predmet**

**Član 5.**

**(Strateška procjena)**

1. Strateška procjena je postupak kojim se procjenjuju mogući znatni uticaji na okoliš koji mogu nastati provedbom strategije, plana i programa.
2. Strateška procjena se provodi u toku izrade nacrta strategije, plana i programa, prije utvrđivanja konačnog prijedloga strategije, plana i programa i pokretanja postupka za njegovo donošenje ukoliko drugim propisima nije drugačije utvrđeno, na način propisan Zakonom i ovom uredbom.
3. Ako je strategija, plan i program sastavni dio određene hijerarhijske strukture, strateška procjena se provodi u skladu sa smjernicama strategija, planova i programa višeg hijerarhijskog nivoa.

**Član 6.**

**(Strategija, plan i program za koje se provodi strateška procjena i kriteriji za utvrđivanje mogućeg znatnog uticaja strategije, plana i programa na okoliš)**

1. U skladu sa odredbom člana 48. stav (2) Zakona, strateška procjena se obavezno provodi za:
2. strategiju, plan i program i njihove izmjene i dopune iz oblasti poljoprivrede, šumarstva, ribarstva, energetike, industrije, saobraćaja, upravljanja otpadom, upravljanja vodama, telekomunikacija, turizma, prostornog planiranja ili korištenja zemljišta i koji određuje okvir za buduće odobravanje za provedbu projekata navedenih u prilozima I i II Uredbe o projektima za koje je obavezna procjena uticaja na okoliš i projektima za koje se odlučuje o potrebi procjene uticaja na okoliš („Službene novine Federacije BiH“, br. 51/21 i 33/22);
3. strategiju, plan i program za koje je, zbog mogućeg uticaja na područja ekološke mreže, utvrđena obaveza provođenja glavne ocjene prihvatljivosti strategije, plana i programa za ekološku mrežu;
4. Za strategiju, plan i program kojim se uređuje korištenje manjih područja na lokalnom nivou, ili za manje izmjene strategije, plana i programa iz stava (1) ovog člana, strateška procjena će biti obavezna samo u slučaju kad se utvrdi da će oni imati mogući znatni uticaj na okoliš.
5. Mogući znatni uticaj na okoliš za strategiju, plan i program iz stava (2) ovog člana, utvrđuje se u svakom pojedinačnom slučaju primjenom kriterija utvrđenih u Prilogu II ove uredbe.
6. U slučaju strategije, plana i programa iz stava (2) ovog člana, prilikom utvrđivanja mogućegznatnog uticaja na okoliš,obavezno se moraju konsultovati zainteresovani organi i organizacije koji će sudjelovati u postupku strateške procjene.
7. U skladu sa odredbom člana 49. Zakona, strateška procjena se ne provodi za strategiju, plan i program koji služe isključivo za potrebe odbrane i civilne zaštite, regulisanja vanrednog stanja, zaštite i spasavanja, planova upravljanja poplavnim rizikom, te za finansijske i budžetske strategije, planove i programe.

**Odjeljak B. Postupak provođenja strateške procjene**

**Član 7.**

**(Sadržaj odluke o provođenju ili neprovođenju strateške procjene)**

1. Nosioc pripreme strategije, plana i programa iz člana 6. stav (1) ove uredbe, priprema nacrt odluke o provođenju strateške procjene, koji, uz popunjeni obrazac iz Priloga I ove uredbe, dostavlja na mišljenje nadležnom ministarstvu.
2. Nosioc pripreme strategije, plana i programa iz člana 6. stav (2) ove uredbe za koje se na osnovu kriterija iz Priloga II ove uredbe smatra da ćeimati mogući znatni uticaj na okoliš, priprema nacrt odluke o provođenju strateške procjene, koji, uz popunjeni obrazac iz Priloga I ove uredbe, dostavlja na mišljenje nadležnom ministarstvu.
3. Odluka iz st. (1) i (2) ovog člana sadrži posebno:
4. Naziv nosioca pripreme strategije, plana i programa,
5. Naziv strategije, plana i programa,
6. Razloge za donošenje, ciljeve, programska polazišta i obuhvat strategije, plana i programa određenih u odluci o pristupanju izradi strategije, plana i programa,
7. Rezultate prethodne ocjene prihvatljivosti strategije, plana i programa za očuvanje i cjelovitost područja ekološke mreže, ako je primjenjivo,
8. Okvirni redoslijed radnji koje se trebaju provesti u postupku strateške procjene,
9. Listu zainteresovanih organa i organizacija koje će sudjelovati u postupku strateške procjene.
10. Nosioc pripreme strategije, plana i programa iz člana 6. stav (2) ove uredbe za koje se na osnovu kriterija iz Priloga II ove uredbe smatra da neće imati mogućiznatni uticaj na okoliš, priprema nacrt odluke o neprovođenju strateške procjene, koji, uz popunjeni obrazac iz Priloga I ove uredbe, dostavlja na mišljenje nadležnom ministarstvu.
11. Odluka iz stava (4) ovog člana sadrži posebno:
12. Naziv nosioca pripreme strategije, plana i programa,
13. Naziv strategije, plana i programa,
14. Razloge za neprovođenje strateške procjene u skladu sa kriterijima iz Priloga II ove uredbe,
15. Druge relevantne podatke na osnovu kojih je odlučeno da se ne provodi strateška procjena.

**Član 8.**

**(Mišljenje nadležnog ministarstva)**

1. Nadležno ministarstvo dostavljanacrt odluke o provođenju ili neprovođenjustrateške procjene i popunjeni obrazac iz Priloga I ove uredbe, na mišljenjezainteresovanim organima i organizacijama sa liste utvrđene u nacrtu odluke.
2. U slučaju potrebe,nadležno ministarstvo može proširiti listu zainteresovanih organa i organizacija.
3. Zainteresovani organi i organizacije su dužni dostaviti mišljenje u roku od 15 dana od dana zaprimanja zahtjeva, a ukoliko ga ne dostave u datom roku, smatrat će se da su saglasni sa nacrtom odluke o provođenju ili neprovođenju strateške procjene.
4. Uzimajući u obzir pristigla mišljenja zainteresovanihorgana i organizacija, nadležno ministarstvo priprema konačno mišljenje o nacrtu odluke o provođenju ili neprovođenjustrateške procjene, koje dostavlja nosiocu pripreme strategije, plana i programa zajedno sa pristiglim mišljenjima zainteresovanihorgana i organizacija.
5. Nadležno ministarstvo je dužno dostaviti mišljenje u roku od 30 dana od dana zaprimanja zahtjeva, a ukoliko ga ne dostavi u datom roku, smatrat će se da je saglasno sa nacrtom odluke o provođenju ili neprovođenju strateške procjene.

**Član 9.**

**(Donošenje odluke o provođenju ili neprovođenju strateške procjene)**

1. Nosioc pripreme strategije, plana i programa donosi odluku o provođenju ili neprovođenju strateške procjenena osnovumišljenja nadležnog ministarstva, te istu objavljuje na svojoj internet stranici u cilju informisanja javnosti.
2. Nosioc pripreme strategije, plana i programa koji može imatimogući znatni uticaj na okoliš drugog entiteta i/ili Brčko distrikta BiH i/ili drugedržave, obavijestit će o odluci o provođenju strateške procjene Federalno ministarstvo, koje će nakon toga obavijestiti organ nadležan za poslove zaštite okoliša drugog entiteta i/ili Brčko distrikta BiH i/ili druge države, putem nadležnih institucija BiH i zatražiti izjašnjenje u roku od 30 dana od dana dostavljanja obavijesti, da li ima namjeru učestvovati u postupku strateške procjene.

**POGLAVLJE III. – STRATEŠKA STUDIJA, SADRŽAJ, IZRADA I OCJENA STUDIJE**

**Odjeljak A. Strateška studija i izbor nosioca izrade studije**

**Član 10.**

**(Strateška studija)**

1. U postupku strateške procjene izrađuje se strateška studija.
2. U skladu sa odredbom člana 54. stav (2) Zakona, strateškom studijom se određuju, opisuju i procjenjuju očekivani znatni uticaji na okoliš koje može uzrokovati provođenje strategije, plana i programa, kao i razumne opcije vezane za zaštitu okoliša, koje uzimaju u obzir ciljeve i obuhvat te strategije, plana ili programa.

**Član 11.**

**(Izbor nosioca izrade strateške studije)**

1. Nosioc pripreme strategije, plana i programa donosi odluku o izboru nosioca izrade strateške studije, po postupku utvrđenom Zakonom o javnim nabavkama.
2. Nosioc izrade strateške studije može biti pravno lice sa liste nosioca izrade studije koje ima ovlaštenje izdato od Federalnog ministarstva, u skladu sa zahtjevima utvrđenim u Pravilniku o uslovima i kriterijima davanja ovlaštenja nosiocima izrade studije uticaja na okoliš, načinu i kriterijima koje moraju ispunjavati nosioci izrade studije uticaja na okoliš i visini naknade izdavanja ovlaštenja nosiocima izrade studije uticaja na okoliš („Službene novine Federacije BiH“, br. 19/22 i 36/22).
3. Pravna lica koja učestvuju u izradi strategije, plana i programa ne mogu biti angažirana na izradi strateške studije, kako je utvrđeno u članu 55. stav (3) Zakona.

**Član 12.**

**(Način učešća nosioca izrade strateške studije u postupku strateške procjene)**

Nosioc izrade strateške studije učestvuje u postupku strateške procjene tako da:

1. sarađuje u postupku određivanja sadržaja strateške studije,
2. izrađuje stratešku studiju i vrši dopune i dorade strateške studije,
3. priprema odgovarajuće sažetke dokumenta, stručne podloge i sl. koji se odnose na materiju u vezi sa sadržajem strateške studije i u vezi sa strateškom procjenom, sarađuje sa nosiocem izrade strategije, plana i programa,
4. učestvuje u postupku javnih konsultacija,
5. prisustvuje sjednicama komisije za ocjenu strateške studijeputem svojih predstavnika.

**Odjeljak B. Sadržaj strateške studije**

**Član 13.**

**(Obavezansadržaj strateške studije)**

1. Strateška studija obavezno sadrži poglavlja navedena u Prilogu III ove uredbe.
2. Kada je odgovarajućim aktom nadležnog ministarstva ocijenjeno da strategija, plan i program može imati znatni negativan uticaj na ciljeve očuvanja i cjelovitost područja ekološke mreže, sadržaj strateške studije uključuje i poglavlje glavna ocjena prihvatljivosti strategije, plana i programa za ekološku mrežu prema posebnom propisu iz područja zaštita prirode.
3. Ako se nadležni organ za poslove zaštite okoliša drugog entiteta i/ili Brčko distriktai/ili druge državeBiH izjasni da se zainteresovani organi i organizacije i javnost drugog entiteta i/ili Brčko distrikta BiH i/ili druge države namjeravaju uključiti u konsultacije o strateškoj studiji, sadržaj strateške studije uključuje i poglavlje u kojem se opisuju mogući znatni uticaji strategije, plana i programa na okoliš drugog entiteta i/ili Brčko distrikta BiH i/ili druge države.

**Član 14.**

**(Način određivanja sadržaja i nivoa obima podataka koji se moraju obraditi u poglavljima strateške studije)**

1. U postupku određivanja sadržaja strateške studije, nosioc pripreme strategije, plana i programa će od nadležnog ministarstva i zainteresovanih organa i organizacija koji su navedeni u odluci o provođenju strateške procjene, pribaviti mišljenje o sadržaju i nivou obima podataka koji se moraju obraditi u poglavljima strateške studije.
2. Uz zahtjev za davanje mišljenja iz stava (1) ovog člana, prilažu se odluka o pristupanju izradi strategije, plana i programa i odluka o provođenju strateške procjene.
3. Nadležno ministarstvo i zainteresovani organi i organizacije dužni su dostaviti mišljenje iz stava (1) ovog člana u roku od 15 dana od dana zaprimanja zahtjeva. Ako mišljenje ne bude dostavljeno u propisanom roku, smatra se da nema dodatnih zahtjeva vezanih za zaštitu okoliša koje je potrebno uvažiti u strategiji, planu i programu.
4. Nosioc pripreme strategije, plana i programa je dužan, u svrhu usaglašavanja mišljenja o sadržaju i nivou obima podataka koji se moraju obraditi u poglavljima strateške studije i utvrđivanja konačnog sadržaja strateške studije, osigurati konsultativni sastanak, na kojem su prisutni predstavnici nadležnog ministarstva, zainteresovanih organa i organizacija, nosioca izrade strateške studije i nosioca izrade strategije, plana i programa.
5. Nosioc pripreme strategije, plana i programa, nakon provedenog konsultativnog sastanka iz stava (4) ovog člana, donosi prijedlog odluke o sadržaju strateške studije, koju dostavlja nadležnom ministarstvu na konačno mišljenje.
6. Odluka o sadržaju strateške studije sadrži posebno:
7. Programska polazišta, obuhvat i ciljeve strategije, plana i programa,
8. Identifikaciju potencijalnih uticaja strategije, plana i programa na okoliš,
9. Definisane ciljeve zaštite okoliša,
10. Konačan sadržaj strateške studije,
11. Listu nedostajućih podataka, stručnih podloga i studija koje je potrebno napraviti za potrebe strateške procjene,
12. Popis i mišljenja zainteresovanih organa i organizacija koji su učestvovali u postupkuodređivanja sadržaja strateške studije.
13. Nadležno ministarstvo je dužno dostaviti mišljenje iz stava (5) ovog člana u roku od 15 dana od dana zaprimanja zahtjeva, a ukoliko ga ne dostavi u datom roku, smatrat će se da je saglasno sa prijedlogom odluke o sadržaju strateške studije.
14. Nosioc pripreme strategije, plana i programa informira javnost objavljivanjem odluke o sadržaju strateške studije na svojoj internet stranici.
15. Utvrđivanje konačnog sadržaja strateške studije ne utiče na pravo nosioca pripreme strategije, plana i programa da, ukoliko se ukaže potreba, zatraži dopunu sadržaja strateške studije tokom postupka strateške procjene.

**Član 15.**

**(Izrada strateške studije)**

1. Nosioc pripreme strategije, plana i programa dostavlja odlukuo sadržaju strateške studije, odluku o pristupanju izradi strategije, plana i programa i odluku o provođenju strateške procjene nosiocu izrade strateške studije, koji u saradnji sa nosiocem izrade strategije, plana i programa započinje izradu strateške studije.
2. Pri izradi strateške studije, nosioc izrade strateške studije koristi najnovije objavljene, vjerodostojne i dostupne podatke s obzirom na sadržaj, ciljeve i nivo obuhvata strategije, plana i programa.
3. Nosioc izrade strateške studije je odgovoran za istinitost i tačnost podataka u strateškoj studiji.

**Odjeljak C.Ocjena strateške studije**

**Član 16.**

**(Komisija za ocjenu strateške studije)**

1. Ocjenu strateške studije vrši komisija za ocjenu strateške studije (u nastavku: komisija).
2. Rješenje o imenovanju komisije donosi nadležno ministarstvo nakon utvrđivanja konačnog sadržaja strateške studije.
3. Sastav i broj članova komisije, ovisno o obuhvatu i karakteristikama strategije, plana i programa za koji se provodi strateška procjena i sadržaju strateške studije, predlaže nadležno ministarstvo, u skladu sa zahtjevima koji su utvrđeni u Pravilniku o utvrđivanju uslova i kriterija za stavljanje na listu stručnjaka koji mogu biti imenovani u stručne komisije za ocjenu studija uticaja na okoliš (“Službene novine Federacije BiH”, broj 63/21).
4. U sastav komisije imenuje se i jedan predstavnik nadležnog ministarstva, čiji zadatak je koordinacija procesa i komunikacije između članova komisije, kao i komunikacije komisije i nosioca pripreme plana, priprema izvještaja sa sjednica, objedinjavanje izvještaja članova komisije i slično.
5. Član komisije ne može biti osoba koja je zaposlena kod nosioca izrade strateške studije ili kod nosioca izrade strategije, plana i programa, osoba koja je učestvovala u izradi te strateške studije, niti osoba koja je učestvovala u izradi strategije, plana i programa za koji se provodi strateška procjena.
6. Predstavnici nosioca izrade strateške studije i nosioca izrade strategije, plana i programa učestvuju u radu komisije za ocjenu strateške studije sa pravom učešća u raspravi, a bez prava odlučivanja.

**Član 17.**

**(Ocjena strateške studije)**

1. Nosioc pripreme strategije, plana i programa dostavlja nacrt strateške studije na ocjenu, a nacrt strategije, plana i programa na uvid komisiji.
2. Komisija daje ocjenu nacrta strateške studije u roku od 30 dana od dana zaprimanja dokumentacije iz stava (1) ovog člana. Za strategiju, plan i program od značajnog uticaja i obuhvata, ovaj rok se može produžiti na maksimalno 60 dana.
3. Na prvoj sjednici komisije ocjenjuje se cjelovitost nacrta strateške studije u odnosu na utvrđeni sadržaj iste, te u odnosu na nacrt strategije, plana i programa.
4. Ocjena stručne utemeljenosti nacrta strateške studije može se dati nakon što se utvrdi da je nacrt strateške studije cjelovit.
5. Ako komisija utvrdi da je nacrt strateške studije cjelovit i stručno utemeljen, komisija na prvoj sjednici donosi konačnu ocjenu nacrta strateške studije,u obliku izvještaja.
6. Kada komisija na prvoj sjednici predloži da se nacrt strateške studije dopuni, odnosno doradi, nosioc pripreme strategije, plana i programa će od nosioca izrade strateške studije zatražiti dopunu, odnosno doradu strateške studije. Rok za dopunu odnosno doradu ne može biti duži od 15 dana.
7. Komisija daje konačnu ocjenu u roku od 15 dana od dana zaprimanja dopunjenog nacrta strateške studije.
8. Kada komisija na prvoj sjednici ocijeni, da nacrt strateške studije ima nedostatke koji su takve prirode da ista ne udovoljava propisanim zahtjevima u vezi sa izradom i određenim sadržajem, te odgovarajućom dopunom neće biti moguće otkloniti te nedostatke, predložit će nosiocu pripreme strategije, plana i programa da se strateška studija ponovno izradi. U ovom slučaju komisija će detaljno navesti područja u kojima se strateška studija mora ponovo izraditi.
9. Izvještaj o konačnoj ocjeni nacrta strateške studije sadrži načine na koje pitanja zaštite okoliša trebaju biti integrisana u strategiju, plan i program. Nosioc izrade strategije, plana i programa dužan je ugraditi konačnu ocjenu komisije u nacrt strategije, plana i programa prije početka postupkakonsultacija.

**Član 18.**

**(Naknada za rad komisije)**

1. Troškove rada komisije snosi nosioc pripreme strategije, plana i programa kako je utvrđeno u članu 56. stav (2) Zakona.
2. Nadležno ministarstvo posebnim zaključkom utvrđuje iznos naknade za rad komisije.
3. Naknada iz stava (1) ovog člana obuhvata naknadu za rad članova u komisiji i, ukoliko je to potrebno, naknade za troškove prevoza, dnevnica i smještaja.
4. Naknada za rad članova komisije iznosi 15% prosječne mjesečne neto plaće ostvarene na nivou Federacije BiH za posljednje tromjesečje za jedan norma-dan rada na ocjeni strateške studije po članu komisije.
5. Nosioc pripreme strategije, plana i programa dužan je uplatiti naknadu za rad članova u komisiji najkasnije u roku od 15 dana od dana donošenja zaključka iz stava (1) ovog člana.

**POGLAVLJE IV – PRIBAVLJANJE MIŠLJENJA I KONSULTACIJE U POSTUPKU STRATEŠKE PROCJENE**

**Član 19.**

**(Obavještenje o konsultacijama)**

1. Nakon konačne ocjene komisije, nosioc pripreme strategije, plana i programa daje obavijest o konsultacijama sa nadležnim ministarstvom,zainteresovanim organima i organizacijama i javnosti u postupku razmatranja nacrta strateške studije i nacrta strategije, plana i programa na svojoj internet stranici, te najmanje u jednim tiražnim dnevnim novinama.
2. Obavijest iz stava (1) ovog člana sadrži najmanje informacije o dostupnosti nacrta strateške studije i nacrta strategije, plana i programa, oblikukonsultacija,mogućnosti uvida u dostupne dokumente, te načinu i roku za dostavljanje primjedbi i prijedloga.

**Član 20.**

**(Pribavljanje mišljenja zainteresovanih organa uprave i upravnih organizacija)**

1. U skladu sa odredbom člana 57. stav (1) Zakona, nosioc pripreme strategije, plana i programa dužan je dostavitinadležnom ministarstvu i zainteresovanim organima uprave i upravnim organizacijamana mišljenje strategiju, plan ili program i nacrt strateške studije, te ihobavijestiti o vremenu i mjestu održavanja javne rasprave, kao oblika konsultacija.
2. Nadležno ministarstvo i zainteresovani organi uprave i upravne organizacije dužni su dostaviti mišljenje u roku od 30 dana kako je utvrđeno u članu 57. stav (2) Zakona.
3. Ako se mišljenje ne dostavi u roku iz stava (2) ovog člana smatra se da nema primjedbi na nacrt dostavljene strateške studije.
4. U slučaju da nosioc pripreme strategije, plana i programa primi mišljenjenadležnog ministarstva i zainteresovanih organa uprave i upravnih organizacija poslije isteka roka utvrđenog u stavu (2) ovog člana, nosioc pripreme strategije, plana i programa može odlučiti da ih uvaži i uključi u konačni izvještaj o konsultacijama, pod uslovom da je to proceduralno još uvijek moguće i da ne iziskuje dodatne troškove.

**Član 21.**

**(Učešće javnosti)**

1. Nosioc pripreme strategije, plana ili programa osigurava učešće javnosti u postupku razmatranja nacrta strateške studije i nacrta strategije, plana ili programa, što se vrši u skladu sa odredbama člana 58. Zakona i odredbama ovog člana uredbe.
2. Javna rasprava može biti održana najmanje 15 dana nakon objave odluke o konsultacijama u dnevnim novinama, dok rok za dostavljanje primjedbi i prijedloga ne može biti kraći od 30 dana od dana objave u dnevnim novinama.
3. Nosioc pripreme strategije, plana i programa može, po potrebi i u zavisnosti od složenosti predmeta strateške procjene, održati i više javnih rasprava na različitim lokacijama.
4. U postupku strateške procjene uticaja strategije, plana i programa na okoliš za koji je, u postupku donošenja propisana obaveza provođenja javne rasprave prema drugim propisima, javna rasprava o nacrtu strateške studije provodi se u jedinstvenom postupku, na način i u rokovima propisanim za tu strategiju, plan i program.

**Član 22.**

**(Pribavljanje mišljenja drugog entiteta i/ili Brčko distrikta BiH)**

1. Nosioc pripreme strategije, plana i programa, posredstvom Federalnog ministarstva, ima obavezu dostavljanja nacrta strateške studije nadležnom organu za poslove zaštite okoliša drugog entiteta i/ili Brčko distrikta BiH, a što se vrši u isto vrijeme kada i zainteresovanim organima i organizacijama u Federaciji BiH iz člana 21. ove uredbe, i tražiti da se taj organ uključi u javnu raspravu o nacrtu strateške studije, ako se ako se taj organ prethodno izjasnio da se namjerava uključiti u javnu rasporavu.
2. U zahtjevu za mišljenje o nacrtu strateške studije dostavljaju se informacije utvrđene u članu 59. stav (1) tačka a), b) i c) Zakona i informacija o mjestu i vremenu održavanja javne rasprave.
3. Rok za dostavljanje mišljenja nadležnog organa za poslove zaštite okoliša drugog entiteta i/ili Brčko distrikta BiH je najmanje 15 dana od dana održavanja javne rasprave, ukoliko drugim propisom nije drugačije određeno.
4. Ako se mišljenje ne dostavi u roku iz stava (3) ovog člana smatra se da nema primjedbi na nacrt strateške studije.

**Član 23.**

**(Pribavljanje mišljenja druge države)**

1. Pribavljanje mišljenja druge države, kao i i razmjenu informacija, o nacrtu strateške studije vrši Federalno ministarstvo, ukoliko se prethodno ocjeni da bi strategija, plan i program mogli prilikom provedbe imati značajan uticaj na okoliš i/ili zdravlje ljudi druge države.
2. Postupak iz stava (1) ovog člana provodi se u skladu sa odredbom člana 59. Zakona i odredbama ovog člana uredbe.
3. Pribavljanje mišljenja druge države o nacrtu strateške studije vrši Federalno ministarstvo, putem nadležnih institucija BiH, kako je utvrđeno u članu 50. stav (2) Zakona.
4. Federalno ministarstvo, o upućenom obavještenju nadležnim institucijama BiH,informiše operativnu fokalnu tačku za Konvenciju o procjeni uticaja na okoliš u prekograničnom kontekstu.
5. U cilju pribavljanja mišljenja druge države iz stava (1) ovog člana, Federalno ministarstvo nadležnom organu te države dužno je dostaviti na mišljenje informacije utvrđene u članu 59. stav (1) tačka a), b) i c) Zakona.
6. Rok za dobijanje mišljenja druge države određuje se prema članu 59. stav (1) tačka c) Zakona.
7. Ako nadležni organ druge države ne dostavi mišljenje u dogovorenom roku, smatra se da nema primjedbi na dostavljeni nacrt strateške studije i nacrt strategije, plana i programa.
8. Federalno ministarstvo će o postupcima iz odredbi ovoga člana izvijestiti nosioca pripreme strategije, plana i programa radi daljnjeg nastavka postupka.

**Član 24.**

**(Izvještaj o učešću zainteresovanih organa, organizacija i javnosti u javnoj raspravi)**

1. Nakon provedenih konsultacijasa zainteresovanim organima, organizacijama i javnosti u javnoj raspravi iz čl. 19. do 23. ove uredbe, nosioc pripreme strategije, plana i programa sva mišljenja, primjedbe i prijedloge dostavlja na očitovanje nosiocima izrade strateške studije i strategije, plana i programa. Nosioci izrade strateške studije i strategije, plana i programa postižuusaglašen dogovor o konačnim obavezujućim mjerama zaštite okoliša.
2. Nakon očitovanja iz stava (1) ovog člana, nosioci izrade strateške studije i strategije, plana i programa, u dogovoru sa nosiocem pripreme strategije, plana i programa, u roku ne dužem od 30 dana od dana završetka konsultacija, izrađuju izvještaj o učešću zainteresovanih organa, organizacija i javnosti, kojinosioc pripreme strategije, plana i programa objavljuje na svojoj internet stranici, kako je utvrđeno u članu 58. stav (3) Zakona.
3. Izvještaj iz stava (2) ovog člana sadrži obrazloženje o svim prihvaćenim ili neprihvaćenim primjedbama i prijedlozima i čini sastavni dio prijedloga strateške studije.
4. Sve prihvaćene primjedbe i sugestije iz postupka konsultacija moraju biti integrisane u prijedlog strateške studije i prijedlog strategije, plana i programa.

**Član 25.**

**(Pribavljanje mišljenja nadležnog ministarstva o provedenoj strateškoj procjeni)**

1. Prije upućivanja prijedloga strategije, plana i programa u postupak donošenja, nosioc pripreme strategije, plana i programa je obavezan pribaviti pozitivno mišljenje nadležnog ministarstva o provedenoj strateškoj procjeni uticaja strategije, plana i programa na okoliš.
2. U svrhu pribavljanja mišljenja iz stava (1) ovog člana, nosioc pripreme strategije, plana i programa dostavlja nadležnom ministarstvu prijedlog strateške studije, prijedlog strategije, plana i programa, ocjenu komisije za stratešku studiju, te izvještaj iz člana 24. ove uredbe.
3. Nadležno ministarstvo mišljenje o provedenoj strateškoj procjeni dostavlja nosiocu pripreme strategije, plana i programa u roku od 15 dana od prijema dokumentacije iz stava (2) ovog člana.
4. Nadležno ministarstvo svoje mišljenje izrađuje prema podacima i dokumentaciji utvrđenoj u članu 61. Zakona, i obavezno sadrži ocjenu svih dijelova propisanog postupka strateške procjene, te da li su, i na koji način, pitanja zaštite okoliša razmatrana kroz stratešku studiju integrisana u prijedlog strategije, plana i programa.
5. Nosioc pripreme strategije, plana i programa, kada primi mišljenje ministarstva iz stava (4) ovog člana, dužan je, prije utvrđivanja prijedloga strategije, plana i programa postupiti prema odredbi člana 62. Zakona.

**Član 26.**

**(Program praćenja stanja okoliša pri provedbi strategije, planai programa)**

1. Program praćenja stanja okoliša u toku provođenja strategije, plana i programa, uključujući i praćenje stanja ciljeva očuvanja i cjelovitosti područja ekološke mreže ako se u sklopu strateške procjene provodi glavna ocjena prihvatljivosti za ekološku mrežu, sastavni je dio strategije, plana i programa.
2. Program praćenja stanja okoliša iz stava (1) ovog člana sadrži posebno:
3. opis ciljeva strategije, plana i programa,
4. indikatore za praćenje stanja okoliša i ekološke mreže,
5. prava i obaveze nadležnih organa i organizacija,
6. način provjere provedbe mjera zaštite okoliša i mjera ublažavanja negativnih uticaja na ekološku mrežu,
7. postupanje u slučaju neočekivanih nepovoljnih uticaja,
8. druge podatke zavisno od obuhvata i karakteristika strategije, plana i programa,
9. sredstva potrebna za provedbu praćenja stanja okoliša i ekološke mreže.
10. U svrhu izbjegavanja ponavljanja programa praćenja stanja okoliša i ekološke mreže u odnosu na iste pokazatelje, mogu se koristiti podaci iz odgovarajućih programa praćenja koji su već u primjeni vezano za druge strategije, planove i programe, odnosno praćenje stanja okoliša i ekološke mreže u skladu sa posebnim propisima

**Član 27.**

**(Izvještaj o provedenoj strateškoj procjeni)**

1. Nosioc pripreme strategije, plana i programa dužan je izraditi izvještaj o provedenoj strateškoj procjeni u roku od 30 dana od dana donošenja strategije, plana i programa.
2. Izvještaj iz stava (1) ovog člana sadrži posebno:
3. sažeti prikaz načina na koji su pitanja zaštite okoliša i ekološke mreže integrisana u strategiju, plan i program,
4. sažeti prikaz načina na koji su rezultati strateške studije, mišljenja zainteresovanih organa i organizacija, primjedbe, prijedlozi i mišljenja javnosti, te rezultati mišljenja druge države i konsultacija sa drugim entitetom i/ili Brčko distriktom BiH, ako su bile obavezne, uzeti u obzir, odnosno razmotreni pri donošenju odluke o donošenju strategije, plana i programa,
5. obrazloženje razloga prihvatanja odabrane razumne alternative strategije, plana i programa u odnosu na ostale razmotrene razumne opcije,
6. mjere zaštite okoliša i mjere ublažavanja negativnih uticaja na ekološku mrežu,
7. način praćenja primjene mjera koje su sadržane u strategiji, planu i programu,
8. način praćenja znatnih uticaja na okoliš donesene strategije, plana i programa.
9. O izvještaju iz stava (1) ovog člana i donesenoj strategiji, planu i programu, nosioc pripreme strategije, plana i programa informira javnost, zainteresovane organe i organizacije, druge organe koji su učestvovali u postupku strateške procjene ikonsultacija odnosno mišljenja druge države, ako su vršene.
10. Informiranje javnosti prema stavu (3) ovog člana provodi se objavljivanjem na internet stranici nosioca pripreme strategije, plana i programa, i to:
11. izvještaja o provedenoj strateškoj procjeni, te
12. strategije, plana i programa u formi u kojoj je usvojen.

**Član 28.**

**(Sredstva za stratešku procjenu)**

Sredstva za stratešku procjenu plana ili programa koji se donosi na nivo Federacije BiH, osiguravaju se iz federalnog budžeta u skladu sa odredbom člana 63. Zakona.Sredstva za provođenje postupka strateške procjene na nižim nivoima vlasti od FBiH osigurava nosioc pripreme strategije, plana i programa.

**POGLAVLJE V – KONSULTACIJE NA ZAHTJEV DRUGOG ENTITETA, BRČKO DISTRIKTA BIH I DRUGE DRŽAVE U POSTUPKU STRATEŠKE PROCJENE**

**Član 29.**

**(Konsultacije na zahtjev drugog entiteta i/ili Brčko distrikta BiH)**

1. Kada Federalno ministarstvo primi zahtjev drugog entiteta i/ili Brčko distrikta BiH da se izjasni o namjeri učešća u postupku odlučivanja o nacrtu strateške studije za strategiju, plan i program čija primjena može imati znatan uticaj na okoliš u Federaciji BiH, ono obavještava o primljenom zahtjevu kantonalna ministarstva nadležna za zaštitu okoliša koja mogu imati interes za učešće u tom postupku, i uz zahtjev za mišljenje o potrebi učešća u postupku strateške procjene, dostavlja im kopiju zahtjeva drugog entiteta i/ili Brčko distrikta BiH.
2. Kantonalno ministarstavo je dužno svoje mišljenje o učešću u postupku iz stava (1) ovog člana dostaviti Federalnom ministarstvu u roku od 21 dan od dana prijema zahtjeva.
3. Po prijemu mišljenja iz stava (1) ovog člana od kantonalnih ministarstava, Federalno ministarstvo će odlučiti o namjeri učešća u postupku odlučivanja o nacrtu strateške studije obavijestiti nadležni organ drugog entiteta i/ili Brčko distrikta BiH u roku koji je određen u zahtjevu za izjašnjenje.
4. Ako kantonalno ministarstvo ne dostavi blagovremeno svoje mišljenje u skladu sa rokom iz stava (2) ovog člana, Federalno ministarstvo može na osnovu sopstvene procjene obavijestiti organ drugog entiteta i/ili Brčko distrikta BiH o namjeri Federacije BiH da učestvuje u postupku odlučivanja o nacrtu strateške studije na koju se njihov zahtjev za izjašnjavanje odnosi.
5. U slučaju učešća u postupku odlučivanja o nacrtu strateške studije za strategiju, plan i program drugog entiteta i/ili Brčko distrikta BiH, po prijemu iste, Federalno ministarstvo će, u saradnji sa kantonalnim ministarstvima koja mogu imati interes, provesti postupak konsultacija i pribaviti mišljenjazainteresovanih organa i organizacijao nacrtu strateške studije, te sačiniti konačno mišljenje o strateškoj studiji koje će dostaviti nadležnom organu drugog entiteta i/ili Brčko distrikta BiH.
6. Federalno ministarstvo će konačno mišljenje iz stava (5) ovog člana objaviti na svojoj internet stranici.

**Član 30.**

**(Konsultacije na zahtjev druge države)**

1. Kada Federalno ministarstvo dođe do saznanja, ili kad mu bude dostavljena dokumentacija o mogućem znatnom uticaju provedbe strategije, plana i programa druge države na područje Federacije BiH, ono će o tom zahtjevu obavijestiti kantonalna ministarstva koja mogu imati interesza učešće,i zatražiti izjašnjenje o učešćuu postupku odlučivanja o nacrtu strateške studije zastrategiju, plan i program druge države.
2. Uz obavještenje iz stava (1) ovog člana, Federalno ministarstvo će dostaviti svu raspoloživu dokumentaciju na osnovu koje će se kantonalno ministarstvo izjasniti o učešću u postupku odlučivanja o nacrtu strateške studije.
3. Kantonalno ministarstavo je dužno izjašnjenje iz stava (1) ovog člana dostaviti Federalnom ministarstvu u roku od 21 dan od dana prijema obavještenja.
4. Po prijemu izjašnjenja iz stava (1) ovog člana od kantonalnih ministarstava, Federalno ministarstvo će odlučiti o namjeri učešća u postupku odlučivanja o nacrtu strateške studije za strategiju, plan i program druge države koji je predmet strateške procjene. To obavještenjedostavlja se nadležnom organu druge države putem nadležnih institucija za vanjsku politiku i okoliš BiH, a javnost obavještava putem svoje internet stranice.
5. Ako kantonalno ministarstvo ne dostavi svoje mišljenje u skladu sa rokom iz stava (3) ovog člana, Federalno ministarstvo može na osnovu sopstvene procjene obavijestiti nadležni organ druge države, putem nadležnih institucija za vanjsku politiku i okoliš BiH, o namjeri Federacije BiH da učestvuje u postupku odlučivanja o nacrtu strateške studije te države.
6. U slučaju učešća u postupku odlučivanja o nacrtu strateške studije za strategiju, plan i program druge države, po prijemu iste, Federalno ministarstvo će, u saradnji sa kantonalnim ministarstvima koja mogu imati interes, provesti postupak konsultacija i pribaviti mišljenjazainteresovanih organa i organizacija o nacrtu strateške studije, te sačiniti konačno mišljenje o strateškoj studiji koje će dostaviti nadležnom organu druge države putem nadležnih institucija za vanjsku politiku i okoliš BiH.
7. Mišljenje iz stava (6) ovog člana Federalno ministarstvo će objaviti na internet stranici tog ministarstva.

**POGLAVLJE VI – INSPEKCIJSKI NADZOR**

**Član 31.**

**(Inspekcijski nadzor)**

Inspekcijski nadzor vrše federalni i kantonalni inspektori zaštite okoliša, svaki u okviru svoje nadležnosti, u skladu sa odredbama o inspekcijskom nadzoru koje su utvrđene u Zakonu.

**POGLAVLJE VII – PRELAZNE I ZAVRŠNE ODREDBE**

**Član 32.**

**(Započete strategije, planovi i programi)**

Strategija, plan i program čija je izrada započeta prije stupanja na snagu ove uredbe nastaviti će se po ranije utvrđenom postupku.

**Član 33.**

**(Primjene odredbi koje se odnose na ekološku mrežu)**

Odredbe ove uredbe koje se odnose na ekološku mrežu počet će se primjenjivati po donošenju propisa koji se odnose na oblast zaštite prirode.

**Član 34.**

**(Prilozi)**

Prilozi I, II i III nalaze se u prilogu ove uredbe i čine njen sastavni dio.

**Član 35.**

**(Stupanje na snagu)**

Ova uredba stupa na snagu osmog dana od dana objavljivanja u „Službenim novinama Federacije BiH“.

V. broj \_\_\_\_\_\_\_\_\_\_ Premijer

\_\_\_\_\_\_\_\_\_\_\_\_\_\_\_ 2023.

Sarajevo

Nermin Nikšić

**PRILOG I.**

**OBRAZAC ZA OCJENU POTREBE PROVOĐENJA STRATEŠKE PROCJENE UTICAJA NA OKOLIŠ (SPUO)**

1. **Opći podaci o strategiji, planu i programu**

|  |  |
| --- | --- |
| **Nosioc pripreme strategije, plana i programa** | *(navesti nadležno tijelo za pripremu strategije, plana i programa)* |
| **Naziv strategije, plana i programa** | *(navesti naziv strategije, plana i programa)* |
| **Obuhvat strategije, plana i programa** | *(Definirati teritorijalno područje strategije, plana i programa i druga (teritorijalno) područja na koje bi provedba strategije, plana i programa mogla imati uticaj). Navesti K.O., k.č. ili koordinate obuhvata.Dati i kartografski prikaz.* |
| **Sektor na koji se strategija, plan i program odnose** | *(Poljoprivreda, šumarstvo, ribarstvo, energetika, industrija, saobraćaj, upravljanje otpadom, upravljanje vodama, telekomunikacije, turizam, prostorno planiranje, korištenje zemljišta, i drugo..)* |
| **Da li se radi nova strategija, plan i program ili njihove izmjene i dopune** | *(Ako su izmjene i dopune postojeće strategije, plana i programa, navesti strategiju, plan i program koji se mijenja i nadopunjava)* |
| **Pravni okvir za donošenje strategije, plana i programa** | *(Navesti Zakon/podzakonski akt koji je osnova za pripremu i donošenje strategije, plana i programa, uključujući i članove iz ovih akata)* |
| **Postoji li obaveza provedbe SPUO za strategiju, plan i program po okolišnim propisima?** | Da/Ne  *(Ako je odgovor NE, napisati razloge)* |
| **Strategija, plan i program višeg reda sa kojim predmetna strategija, plan i program mora biti usklađen** | *(Navesti strategiju, plan i program višeg reda sa kojim predmetna strategija, plan i program mora biti usklađen- ako postoji)* |
| **Da li je proveden postupak SPUO za strategiju, plan i program višeg reda?** | Da/Ne  *(Ako je odgovor „Da“ navesti osnovne podatke o SPUO za tu strategiju, plan i program, pogotovo vezano za stratešku studiju – ne treba pisati detalje, samo gdje se dokumenti mogu dobiti ili link na internet stranicu sa koje se može preuzeti)* |
| **Da li su predmetnom strategijom, planom i programom planirane nove aktivnosti koje nisu prošle postupak SPUO u strategiji, planu i programu višeg reda?\***  *\*(odgovoriti samo ako je za strategiju, plan i program višeg reda proveden postupak SPUO)* | Da/Ne  *(Ako je odgovor „Da”, ukratko opisati nove aktivnosti.)* |
| **Karakteristike strategije, plana i programa** | *(dati kratki opis strategije, plana i programa, navesti razloge donošenja, programska polazišta, ciljeve i smjernice, intervencije koje definira nova strategija, plan i program)* |

1. **Procjena mogućih znatnih uticaja strategije, plana i programa na okoliš**

| **Odredbe Direktive** | **Odgovori** |
| --- | --- |
| **Postavlja li strategija, plan i program okvir za implementaciju projekata za koje je obvezna provedba postupka procjene uticaja na okoliš (PUO), odnosno ocjena o potrebi provođenja PUO u skladu sa Uredbom o projektima za koje je obavezna procjena uticaja na okoliš i projektima za koje se odlučuje o potrebi procjene uticaja na okoliš („Službene novine Federacije BiH“, broj 51/21 i 33/22)** | Da/Ne  *(Ako je odgovor „Da“, navesti projekte za koje treba provesti postupak PUO, odnosno ocjena o potrebi provođenja PUO)* |
| **Postavlja li strategija, plan i program okvir za razvoj drugih projekata, osim gore navedenih, koji bi mogli imati znatne uticaje na okoliš pojedinačno ili kumulativno?** | Da/Ne  *(Ako je odgovor „Da“ opisati projekte)* |
| **Na koji način strategija, plan i program utiče na ostale relevantne strategije, planove i programeuključujući i one u hijerarhiji ili iz drugih sektora?** | *(Opisati, kako strategija, plan i program može uticati na ostale strategije, planove i programe)* |
| **Navedite vjerojatno znatne uticaje na okoliš koji mogu nastati provedbom strategije, plana i programa i na koji način će ti uticaji biti uzeti u obzir pri izradi strategije, plana i programa?** | *(Kratko opisati, koji su vjerojatno značajni uticaji na okoliš i po kojim kriterijima su utvrđeni, te kako će se uzeti u obzir kod izrade strategije, plana i programa)* |
| **Da li je moguć znatni uticaj strategija, plana i programa na drugi entitet i/ili Brčko distrikt BiH?** | Da/Ne  *(Ako je odgovor „Da“ opisati koji su mogući značajni uticaji na drugi entitet i/ili Brčko distrikt BiH)* |
| **Da li je moguć znatni prekogranični uticaj strategije, plana i programa?** | Da/Ne  *(Ako je odgovor „Da“, opisati koji su mogući značajni prekogranični uticaji)* |
| **Da li su provedbom strategije, plana i programa mogući rizici za zdravlje ljudi?** | Da/Ne  *(Ako je odgovor „Da“ opisati koji su mogući riziciza zdravlje ljudi)* |

1. **Procjena mogućih znatnih uticaja strategije, plana i programa na ekološku mrežu**

| **Odredbe Direktive** | **Odgovori** |
| --- | --- |
| **Da li strategija, plan i program može imati znatni uticaj na ekološku mrežu?** | Da/Ne  *(Ako je odgovor „Da“ navesti područja ekološke mreže/zaštićenih područja prirode na koja bi ciljevi i programska polazišta strategije, plana i programa mogli imati uticaj)* |

1. **Zaključci**
2. Obrazloženje zašto za strategiju, plan i program treba/ne treba provesti stratešku procjenu
3. Obrazloženje zašto za strategiju, plan i program treba/ne treba provesti glavnu ocjenu prihvatljivosti strategije, plana i programa za ekološku mrežu
4. Navesti ključna pitanja vezana uz okoliš za predmetnu strategiju, plan i program

**Mjesto i datum pripreme ove procjene:**

**Kontakt osoba nosioca izrade strategije, plana i programa:**

**PRILOG II.**

**KRITERIJI ZA UTVRĐIVANJE MOGUĆEG ZNATNOG UTICAJA STRATEGIJE, PLANA I PROGRAMA NA OKOLIŠ**

Kriteriji za utvrđivanje mogućeg znatnog uticaja strategije, plana i programa na okoliš su:

1. karakteristike strategije, plana i programa, naročito u odnosu na:
2. stepen do kojeg se strategijom, planom i programom uspostavlja okvir za provedbu projekata i aktivnosti i to u pogledu lokacije, prirode, veličine i uslova funkcioniranja ili u vezi sa raspodjelom resursa,
3. stepen do kojeg strategija, plan i program utiče na druge strategije, planove i programe, uključujući i one u različitim hijerarhijskim strukturama,
4. relevantnost strategije, plana i programa za uključivanje pitanja zaštite okoliša, posebno sa ciljem promocije održivog razvoja,
5. okolišne probleme relevantne za strategiju, plan i program,
6. relevantnost strategija, plana i programa za primjenu legislative Evropske unije iz oblasti zaštite okoliša (npr. strategije, planovi i programi vezani za upravljanje otpadom ili zaštitu voda).
7. karakteristike uticaja i karakteristike područja na koje provedba strategije, plana i programa može uticati, naročito u odnosu na:
8. vjerojatnoću, trajanje, učestalost i povratnost uticaja,
9. kumulativnu prirodu uticaja,
10. prirodu uticaja van područja Federacije BiH, odnosno kantona (uticaja na drugi entitet/Brčko distrikt BiH/drugu državu)
11. rizike za ljudsko zdravlje ili okoliš (npr. uslijed nesreća),
12. veličinu i prostorni obuhvat uticaja (geografsko područje i broj stanovnika na koje će vjerojatno djelovati),
13. vrijednost i osjetljivost područja zbog posebnih prirodnih obilježja ili kulturno-historijske baštine, uslijed prekoračenja standarda kvaliteta okoliša ili graničnih vrijednosti, uslijed intenzivnog korištenja zemljišta i zbog uticaja na područja ili pejzaže priznatog zaštićenog statusa (na nacionalnom nivou, nivou Evropske unije ili međunarodnom nivou).

**PRILOG III.**

**OBAVEZNI SADRŽAJ STRATEŠKE STUDIJE**

Strateška studija sadrži posebno slijedeća poglavlja:

1. kratki pregled sadržaja i ciljeva strategije, plana i programa, te odnos prema drugim relevantnim strategijama, planovima i programima;
2. opis i procjenu postojećeg stanja okoliša i mogući razvoj stanja okoliša bez provedbe strategije, plana i programa;
3. okolišne karakteristike područja na koja provedba strategije, plana i programa može znatno uticati;
4. informacije o postojećim okolišnim problemima koji su znatni za strategiju, plan i program, pogotovo onim, koji su povezani sa zaštićenim područjima, te klimatske promjene;
5. ciljevi zaštite okoliša uspostavljeni na međunarodnom nivou, nivou EU ili države ili entiteta, koji su važni za strategiju, plan i program, način na koji su se ti ciljevi i druga pitanja okoliša uzeli u obzir tokom izrade strategije, plana i programa;
6. moguće znatne uticaje strategije, plana i programa (koji mogu biti direktni, indirektni, kumulativni, sinergijski, kratkoročni, srednjoročni i dugoročni, stalni i privremeni, pozitivni i negativni), a odnose se na sve komponente okoliša utvrđene posebnim propisima, uključujući i klimatske promjene;
7. opis načina provođenja strateške procjene, uključujući odabranu metodologiju i eventualne poteškoće na koje se naišlo pri prikupljanju potrebnih informacija;
8. mjere zaštite okoliša, uključujući mjere sprječavanja, smanjenja, ublažavanja i kompenzacije nepovoljnih uticaja provedbe strategije, plana i programa na okoliš;
9. opis razloga za odabir razmotrenih razumnih alternativa, obrazloženje najprihvatljivije razumne alternative strategije, plana i programa na okoliš uključujući i naznaku razmatranih razumnih opcija sa stanovišta zaštite okoliša;
10. program praćenja stanja okoliša u toku provedbe strategije, plana i programa (monitoring);
11. skraćeni sadržaj strateške studije sa obrazloženjem koji nije tehničke prirode, a kreiran je na temelju prethodnih tačaka;
12. te druge podatke od značaja za stratešku procjenu.

**O B R A Z L O Ž E NJ E U R E D B E**

**I. ZAKONSKI OSNOV ZA DONOŠENJE UREDBE**

Pravni osnov za donošenje *Uredbe o strateškoj procjeni uticaja strategije, plana ili programa na okoliš i obimu, sadržaju i ocjeni strateške studije* (u daljem tekstu: Uredba) sadržan je u odredbama člana 52., člana 53. stav (1) i člana 56. stav (3) Zakona o zaštiti okoliša ("Službene novine FBiH", broj 15/21) i članu 19. Zakona o Vladi Federacije BiH kojim je propisano da Vlada Federacije donosi uredbe kojima se: “... bliže uređuju odnosi za sprovođenje zakona ....“.

Članom 52. Zakona o zaštiti okoliša je definisano da Vlada Federacije BiH detaljnije reguliše obim, sadržaj, i ocjenu strateške studije. Članom 53. stav (1) je propisano da se strateška procjena provodi na način propisan tim propisom Vlade Federacije BiH, a članom 56. stav (3) je propisano da se tim propisom Vlade treba utvrditi i rad komisije za stratešku procjenu i naknada za njen rad.

**II. USKLAĐENOST SA ZAKONODAVSTVOM EVROPSKE UNIJE**

Ovom uredbom prenose se odredbe *Direktive 2001/42/EZ Evropskog parlamenta i Vijeća*

*od 27. lipnja 2001. o procjeni učinaka određenih planova i programa na okoliš*.

Procjena okoliša važan je instrument za uključivanje pitanja okoliša u izradu i usvajanje određenih planova i programa koji bi mogli imati značajne učinke na okoliš jer omogućava da se ti učinci provođenja planova i programa uzmu u obzir prilikom njihove izrade i prije njihovog usvajanja.

Pregled usklađenosti sa navedenom direktivom EU sadržan je u Uporednom prikazu usklađenosti koji se nalazi u prilogu ovog obrazloženja.

**III. RAZLOZI ZA DONOŠENJE UREDBE**

U februaru 2021. donesen je novi Zakon o zaštiti okoliša („Službene novine Federacije BiH“ broj 15/21). Tim zakonom, utvrđeno je ovlaštenje i obaveza Vlade Federacije BiH da donese propis kojim će detaljnije regulisati obim, sadržaj, i ocjenu strateške studije (član 52.), način provedbe strateške procjene (član 53. stav (1)), te rad komisije za stratešku procjenu i naknadu za njen rad (član 56. stav (3)). Prema članu 146. stav (3), taj propis se treba donijeti u roku od godine dana od dana stupanja na snagu tog zakona.

Materija ove uredbe regulisana je u okviru VII poglavlja, i to:

* Poglavlje I. – Opće odredbe;
* Poglavlje II. – Strateška procjena i provođenje te procjene;
* Poglavlje III. – Strateška studija, sadržaj, izrada i ocjena studije;
* Poglavlje IV. – Pribavljanje mišljenja i konsultacije u postupku strateške procjene;
* Poglavlje V. – Konsultacije na zahtjev drugog entiteta, Brčko distrikta BiH i druge države u postupku strateške procjene;
* Poglavlje VI. – Inspekcijski nadzor;
* Poglavlje VII. - Prelazne i završne odredbe.

**IV. OBRAZLOŽENJE PRAVNIH RJEŠENJA**

Materija Uredbe regulisana je u okviru četiri gore navedenih poglavlja. Svako poglavlje sadrži istu i sličnu materiju koja je međusobno povezana i uslovljena. Na taj način stvoreni su uslovi da se primjena Uredbe može vršiti na jasan i pravilan način. U tom cilju materija Uredbe je regulisana na sljedeći način, i to:

1. **Poglavlje I. – Opće odredbe (čl.1. do 4.)**

U okviru tog poglavlja regulisana su sljedeća pitanja:

* U **čl. 1**. navedena su pitanja koja su regulisana Uredbom, u stavu (1). U stavu (2) utvrđena je upućujuća odredba na direktivu EU čije odredbe su preuzete u tekst ove uredbe. U stavu (3) utvrđena je odredba o gramatičkoj terminologiji korištenja muškog ili ženskog spola.
* U **čl. 2.** se uspostavlja pravna veza između odgovarajućih odredaba Zakona i odredaba ove uredbe, jer se uredba u cjelini odnosi samo na navedene odredbe Zakona. Time se stvaraju uslovi da se zakonske odredbe primjenjuju putem primjene Uredbe. U cilju stvaranja pravnih uslova za dosljednu i pravilnu primjenu zakonskih odredaba, postoji obaveza da se u određenim odredbama uredbe navedu konkretne zakonske odredbe. Radi se o odredbama uredbe kojima se reguliše određeno pitanje koje je regulišu konkretnom odredbom zakona. U tim slučajevima postoji obaveza da se pitanje iz te odredbe uredbe treba da rješava tako što se treba istovremeno da primjenjuju obje odredbe (odredba ove uredbe i odredba Zakona) i na taj način se obezbjeđuje pravilno rješavanje pitanja koja je regulisano u tim odredbama.
* U **čl. 3**. utvrđene su definicije pojedinih izraza koji se koriste u Uredbi. Date definicije treba da pomognu u pravilnoj primjeni Uredbe u odredbama u kojima se nalazi taj izraz.
* U **čl. 4**. utvrđena su nadležna ministarstva okoliša koja učestvuje u strateškoj procjeni strategije, plan i program na kantonalnom i federalnom nivou.

1. **Poglavlje II. – Strateška procjena i provođenje te procjene (čl. 5. do 9.)**

U okviru tog poglavlja regulisana su sljedeća pitanja:

* U **čl. 5. i 6.** utvrđen je predmet strateške procjene i kada se ista provodi. To je važan instrument za uključivanje pitanja okoliša u izradu i usvajanje određenih planova i programa koji bi mogli imati značajne učinke na okoliš, a s ciljem da se omogući da se ti učinci provođenja planova i programa uzmu u obzir tokom njihove izrade i prije njihovog usvajanja. Utvrđeni su i jedinstveni kriteriji za stratešku procjenu.
* U **čl. 7.** utvrđen je način pokretanja postupka strateške procjene. Predviđeno je da taj postupak počinje nacrtom odluke o provođenju (ili nedprovođenju) strateške procjene koju priprema nosioc pripreme strategije, plana ili programa koja se dostavlja ministarstvu nadležnom za okoliš. U ovom članu je regulisan i obavezan sadržaj tih odluka.
* U **čl. 8**. utvrđeno je postupanje ministarstva nadležnog za okoliš nakon primitika nacrta odluke. To uključuje dostavljanje tog nacrta zainteresiranim organima i organizacijama i izradu konačnog mišljenja na osnovu mišljenja zainteresovanih strana, u utvrđenom roku.
* U **čl. 9**. je utvrđeno postupanje nosioca pripreme strategije, plana ili programa nakon primitka konačnog mišljenja od strane ministarstva nadležnog za okoliš, a to je da donese odliku o provođenju ili neprovođenju strateške procjene koja se zasniva mišljenju ministarstva nadležnog za okoliš.

1. **Poglavlje III. – Strateška studija, sadržaj, izrada i ocjena studije (čl. 10. do 18.)**

* U **čl. 10.** utvrđena je obaveza izrade strateške studije (u postupku strateške procjene).
* U **čl. 11.** utvrđena je obaveza nosioca izrade strategije, plana ili programa da donese odluku o izboru nosioca izrade strateške studije, koje se vrši u skladu sa Zakonom o javnim nabavkama.

U **čl. 12**. utvrđen je način učešća nosioca izrade strateške studije u postupku strateške procjene.

* U **čl. 13.** je utvrđen je obavezan sadržaj strateške studije, a koji je preciznije utvrđen u Prilogu III ove uredbe.
* U **čl.** **14.** propisuje se način određivanja sadržaja i nivoa obima podataka koji se moraju obraditi u strateškoj studiji, a utvrđen je i sadržaj prijedloga odluke nosioca pripreme strategije, plana ili programa. Ta odluka se zasniva na mišljenju nadležnog ministrastva i mišljenja zainteresovanih organa i organizacija. Predviđeno je da se tu odluku nosioc pripreme strategije, plana ili programa dostavi na mišljenje ministarstvu nadležnom za okoliš, te je objavi na svojoj internet stranici.
* U **čl.** **15.** utvrđena je dužnost nosioca pripreme strategije, plana ili programa da se svoje odluke iz ove uredbe dostavi nosiocu izrade strateške studije. Utvrđena je i dužnost nosioca izrade strateške studije s obzirom na podatke koje će koristiti u izrdai strateške studije.
* U **čl.** **16.** utvrđen je način ocjene strateške studije, što se vrši posebna komisija koju imenuje ministarstvo nadležno za okoliš,
* U **čl.** **17.** utvrđen je način ocjene strateške studije od strane komisije i izrada Izvještaja o konačnoj ocjeni strateške studije.
* U **čl.** **18.** utvrđena je naknada članovima komisije.

1. **Poglavlje IV. - Pribavljanje mišljenja i konsultacije u postupku strateške procjene (19. do 28.)**

* U **čl. 19.** utvrđena je obaveza i način obavještavanja javnosti o konačnoj ocjeni strateške studije.
* U **čl. 20**. utvrđen je način i rok pribavljanja mišljenja od strane nadležnog ministarstva i drugih zainteresovanih organa uprave i upravnih organizacija.
* U **čl. 21**. utvrđen je obaveza provođenja javne rasprave i rokovi.
* U **čl. 22.** utvrđena je obaveza pribavljanja mišljenja drugog entiteta ili Brcko distrikta ako se u strateškoj studiji utvrdi da provođenje strategije, plana ili programa može imati uticaj na područje drugog entiteta i Brčko distrikta.
* U **čl. 23.** utvrđena je obaveza, način i rok za pribavljanje mišljenja druge države ako se u strateškoj studiji utvrdi da provođenje strategije, plana ili programa može imati uticaj na područje te države.
* U **čl. 24**. utvrđena je obaveza nosioca izrade strateške studije da izradi izvještaj o učešću zainteresovanih strana, organizacija i javnosti. Taj izvještaj se mora objaviti na internet stranici nosioca pripreme strategije, plana ili programa.
* U **čl. 25.** utvrđena je obaveza i način pribavljanja mišljenja o provedenoj strateškoj procjeni uticaja strategije, plana ili programa, od strane ministarstva nadležnog za okoliš, kao i rok za dostavljanje tog mišljenja.
* U **čl. 26.** utvrđena je obaveza izrade programa praćenja stanja okoliša u toku provedbe strtegije, plana ili programa, kao i njegov sadržaj.
* U **čl. 27.** utvrđena je obaveza nosioca pripreme strategije, plana ili programa za izradu izvještaja o provedenoj strateškoj procjeni, sadržaj izvještaja i način obavještavanja javnosti o tom izvještaju.
* U **čl. 28.** utvrđeno je obezbjeđenje sredstava za stratešku procjenu uticaja strategije, plana ili programa.

**Poglavlje V. - Konsultacije na zahtjev drugog entiteta, Brčko distrikta BiH i druge države u postupku strateške procjene**

* U **čl. 29.** utvrđen je način pribavljanja mišljenja na zahtjev o izjašnjenju o namjeri učešća Federacije BiH i/ili kantona u postupku odlučivanja o nacrtu strateške studije drugog entiteta ili Brčko distrikta.
* U **čl. 30.** utvrđeno je način pribavljanja na zahtjev o izjašnjenju o namjeri učešća mišljenja u Federacije BiH i/ili kantona u postupku odlučivanja o nacrtu strateške studije druge države.

**Poglavlje VI. – Inspekcijski nadzor**

U **čl. 31.** ovdje se radi o upučujućoj odredbi u vezi inspekcijskog nadzora.

**Poglavlje VII. - Prelazne i završne odredbe**

* U **čl. 32.** utvrđeno je postupanje kod strategija, planova i programa čija je izrada započela prije stupanja na snagu ove uredbe.
* U **čl. 33.** utvrđeno je postupanje prema ovoj uredbi u području ekološke mreže.
* U **čl. 34**. utvrđeni su prilozi kao sastavni dio Uredbe.
* U **čl. 35.** utvrđen je rok za stupanje na snagu Uredbe. Tom odredbom završen je cijeli tekst Uredbe.

U prilogu Uredbe nalaze se tabele i prilozi koji su predviđeni Uredbom. Te tabele i prilozi predstavljaju sastavni dio Uredbe i po tom osnovu one se primjenjuju zajedno sa odgovarajućim odredbama Uredbe za koje su te tabele i prilozi predviđeni. Na taj način se vrši primjena Uredbe u svim pitanjima u punom kapacitetu.

**V. JAVNE KONSULTACIJE**

**V. MIŠLJENJA NADLEŽNIH ORGANA**

**VI. FINANSIJSKA SREDSTVA POTREBNA ZA PROVEDBU PROPISA**

Federacija BiH neće imati dodatne finansijske obaveze za primjenu ovog propisa.